Document ID: /roh_data/filtered/fineweb-2-filterrobots_roh.jsonl.gz/43833

Cusseglier federal Guy Parmelin ha prendì part l'avantmezdi dal prim d'avust al brunch da la fundaziun Plankis a Cuira. Là è el s'inscuntrà cun represchentants da l'Uniun purila grischuna ed ina gruppa da politichers grischuns.
Parmelin accentuescha impurtanza da fidanza
En ses pled da festa da var tschintg minutas ha il minister d'economia Guy Parmelin l'emprim engrazià per l'invit sco er fatg attent a la rolla impurtanta dals purs. Lura ha el accentuà quant impurtant ch'igl è da fidar in a l'auter – quai valia cunzunt per temps da crisa sco quai che nus hajan uss.
Senza fidanza n’è ina vita da fatschenta simplamain betg pussibla.
I saja impurtant che la populaziun possia avair fidanza en la politica, ma il medem mument stoppia la politica er pudair fidar a la populaziun.
La saira tegna Guy Parmelin anc in pled a Cavaione en Val Puschlav.